Alternativets leder har lagt et billede op på twitter, hvor han afslører, at bilen kører 104 km/t på en landevej

Noget tyder på, at Uffe Elbæk er tilhænger af alternative fartgrænser på de danske veje.

I hvert fald har Alternativets formand Uffe Elbæk netop lagt et billede op på Twitter, der viser, at føreren af den bil, Uffe Elbæk kører i, kører 104 km/t på en strækning, der helt tydeligt ikke er en motorvej, men derimod en landevej, hvor man må køre 80 km/t, skriver TV2News.

Se også: Kommentator: Pressede konservative skal nok overleve

Ekstra Bladet har forsøgt at få fat i Uffe Elbæk, men han er endnu ikke vendt tilbage.

På billedet fremgår det helt tydeligt, at speedometeret i bilen viser 104 km/t. Dermed fælder Uffe Elbæk sig selv.

I sin billede-opdatering på twitter, skriver Uffe Elbæk, at han er på vej til Skagen på 'fest-turné'.

Se også: Uffe Elbæk afviser kritik af 30 timers arbejdsuge

'20 km endnu, før vi er i Skagen. Skal helt op på grenen. Hvor vi markerer start på Join The Pary turnéen', skriver han.

Ifølge TV2News har Uffe Elbæk forsvaret sig på twitter med, at billedet er taget under en overhaling.

På billede kan man dog se, at Elbæk-bilen ligger i højre bane.

Og uanset hvad, går Uffe Elbæks undskyldning ikke.

- Hastighedsgrænsen er maksgrænsen. Og det er den man skal holde sig til, uanset om det er en overhaling eller ej, siger kommunikationsrådgiver i Rigspolitiet Thomas Kristensen til Ekstra Bladet.

Se også: Økonomer: Alternativets politik vil gøre Danmark fattigere

Man får i udgangspunktet et klip i kørekortet, hvis man kører 105 km/t, hvis grænsen hedder 80 km/t. I så fald, må man give Uffe Elbæk, at han er særdeles skarp på tal. Også noget mere præcis, end både Helle Thorning og Lars Løkke har været indtil nu i valgkampen.